ที่ประชุมยูโรกรุ๊ปคว้าน้ำเหลวประเด็นกรีซเตรียมเจรจาอีกครั้งหลังการทำประชามติ
การประชุมรัฐมนตรีคลังยุโรป หรือยูโรกรุ๊ป ได้เสร็จสิ้นลงแล้วเมื่อคืนนี้ตามเวลาไทย โดยที่ประชุมไม่มีการทำข้อตกลงใดๆเกี่ยวกับหนี้สินของกรีซ ขณะที่กลุ่มเจ้าหนี้ยูโรโซนได้แจ้งต่อรัฐบาลกรีซว่า จะยังไม่มีการเจรจาใดๆในช่วงนี้ จนกว่าการทำประชามติของกรีซจะเสร็จสิ้นลงในวันอาทิตย์นี้
2 ก.ค. 2558

ผู้สื่อข่าวรายงานว่า การประชุมรัฐมนตรีคลังยุโรป หรือยูโรกรุ๊ป ได้เสร็จสิ้นลงแล้วเมื่อคืนนี้ตามเวลาไทย โดยที่ประชุมไม่มีการทำข้อตกลงใดๆเกี่ยวกับหนี้สินของกรีซ ขณะที่กลุ่มเจ้าหนี้ยูโรโซนได้แจ้งต่อรัฐบาลกรีซว่า จะยังไม่มีการเจรจาใดๆในช่วงนี้ จนกว่าการทำประชามติของกรีซจะเสร็จสิ้นลงในวันอาทิตย์นี้
นายเจอโรน ดิจเซลโบลม ประธานยูโรกรุ๊ปกล่าวว่า จะไม่มีการเจรจากันในยูโรกรุ๊ป และจะไม่มีการเจรจาระหว่างรัฐบาลกรีซและกลุ่มเจ้าหนี้ จนกว่าการลงประชามติของกรีซจะแล้วเสร็จในวันอาทิตย์นี้
“เมื่อพิจารณาจากสถานการณ์ทางการเมือง ประกอบกับการที่ข้อเสนอครั้งก่อนได้ถูกปฏิเสธ อีกทั้งการลงประชามติซึ่งจะมีขึ้นในวันอาทิตย์ และคำแนะนำของรัฐบาลกรีซที่ต้องการให้ประชาชนโหวต “No” นั้น ทำให้เราตัดสินใจว่าจะไม่มีการเจรจาใดๆเกิดขึ้นในช่วงนี้”  นายดิจเซลโบลมกล่าวภายหลังการประชุมทางไกลของยูโรกรุ๊ปเมื่อวานนี้
“เราจะรอผลการลงประชามติในวันอาทิตย์นี้ และจะนำผลการลงประชามติมาพิจารณา” ประธานยูโรกรุ๊ปกล่าว
ทั้งนี้ ที่ประชุมยูโรกรุ๊ปครั้งล่าสุดได้เสร็จสิ้นลงโดยไม่มีการทำข้อตกลงใดๆ แม้นายอเล็กซิส ซิปราส นายกรัฐมนตรีกรีซ ได้แสดงความพร้อมที่จะยอมรับเงื่อนไขของเจ้าหนี้เพื่อแลกกับการรับความช่วยเหลือทางการเงิน
รายงานระบุว่า กรีซได้ขอเปลี่ยนแปลงในบางเงื่อนไข ซึ่งรวมถึงประเด็นขยายอายุเกษียณจาก 62 เป็น 67 ปี ภายในปี 2565 นอกจากนี้ นอกจากนี้ รัฐบาลกรีซยังต้องการให้มีการเปลี่ยนแปลงในเรื่องระบบภาษีมูลค่าเพิ่ม ด้วยการคงมาตรการลดหย่อนภาษี 30% เป็นพิเศษแก่หมู่เกาะของกรีซซึ่งเป็นพื้นที่ห่างไกลและกันดาร
 
อินโฟเควสท์ แปลและเรียบเรียง